Neljättä kertaa presidenttiehdokkaana oleva Paavo Väyrynen pitää vain hyvänä asiana sitä, että kannatusta löytyy poliittisen kentän kaikilta laidoilta.

Paavo Väyrynen uskoo, että presidentinvaalien vaikein osuus oli kannattajakorttien kerääminen.

Väyrynen ei pelkää, että äärioikealta tuleva kannatus pelottaisi muita äänestäjiä. Päinvastoin, hänestä on hyvä että kannatusta tulee niin keskeltä, oikealta kuin vasemmaltakin.

Väyrysen seuraavana tavoitteena on edetä toiselle kierrokselle ja sitä kautta voittoon. Kävi vaaleissa miten tahansa, edessä on kuitenkin paluu Suomen politiikkaan.

Paavo Väyrysen vaalikampanja avattiin Helsingin Katajanokalla sijaitsevassa hotellissa tiistai-iltana.

Tapahtuman juonsivat Sami Kilpeläinen ja Piia Kattelus. Vieraita viihdytti pianisti ja tarjolla oli glögiä ja piparkakkuja. Kaupaksi kävivät myös näytille asetetut kirjat ja vaalimukit, jopa ne edellisten vaalien aikaiset.

Kilpeläinen ja Kattelus avasivat tilaisuuden käymällä läpi Väyrysen pitkää uraa ja meriittejä 1970-luvulta nykypäivään. Paavo ja Vuokko Väyrynen kuuntelivat musiikkinumeroita ja kampanjaväen puheita nojatuoleistaan.

Lopulta tuli Väyrysen itsensä aika puhua.

Suurin osa tukee tavoitteitamme

Väyrynen kävi puheessaan läpi Suomen historiaa aina 1800-luvulta nykypäivään ja toi esille epäkohtia, joita hän haluaisi korjata. Hän kertoi puheessaan uskovansa voittoon, koska suurin osa suomalaisista seisoo hänen ja hänen kannattajiensa tavoitteiden takana.

Politiikkansa kärjeksi Väyrynen on nimennyt Suomen itsenäisyyden, puolueettomuuden, hallitun maahanmuuttopolitiikan ja koko maan tasapuolisen kehityksen, köyhyyden poistamisen sekä ympäristöllisesti, taloudellisesti ja yhteiskunnallisesti kestävän kehityksen edistämisen.

Sekä Väyrynen että hänen tukiryhmänsä edustaja kiittelivät puheenvuoroissaan kannattajakorttien kerääjiä.

- Hyvät ystävät, aloitan tämän puheeni kiittämällä lämpimästi kaikkia niitä, jotka olivat mukana keräämässä kannattajakortteja. Se oli kova työ. Lohdutan teitä sanomalla, että vaikein vaihe on nyt ohi. Pääseminen presidentinvaalien toiselle kierrokselle ja sen voittaminen on helpompaa, Väyrynen totesi puheessaan.

Kampanja rahoitetaan oheismyynnillä

Kannattajakorttien kerääminen ei sujunut ilman sydämentykytyksiä. Hetken näytti jo siltä, ettei tarvittavaa 20 000 kappaletta ehkä saataisikaan kasaan. Lopulta määrä kuitenkin ylittyi.

- Me aloitimme aivan liian myöhään. Tietysti paras aika olisi ollut heinä- ja elokuussa, mutta käytännössä aloitimme vasta syyskuussa ja silloin oli jo kaatosateet ja hyvin huonot olosuhteet. Sen takia ymmärtää, että se oli vaikeaa, Väyrynen kertoi tilaisuuden lopussa.

Kampanjointi on vienyt rahaa, mutta Väyrynen uskoo, että kannattajakorttien keräyksestä koituneet kustannukset kyetään korvaamaan jälkikäteen kampanjamukien ja kirjojen myynnistä kertyneillä tuotoilla.

Vasemmalta oikealle

Paavo Väyrynen avasi vaalikampanjansa Scandic Hotel Marinassa Helsingin Katajanokalla. LAURA SARPOLA

Väyrysen taakse on kerääntynyt ihmisiä poliittisen kentän vastakkaisilta laidoilta. Hän itse uskoo, että syynä laajaan kannatuspohjaan on se, ettei viime vuosikymmeninä toteutettu politiikka tyydytä kuin osaa suomalaisista. Nykyisessä kahtiajakautuneessa yhteiskunnassa Väyrynen uskoo kykenevänsä toimimaan kokoavana voimana eri ryhmien välillä.

Väyrynen ei pidä ongelmallisena sitä, että hänen kannattajikseen on julkisesti ilmoittautunut myös voimakkaasti mielipiteitä jakavia tahoja, kuten Suomi Ensin -aktiiveja ja aiemmin Ilja Janitskinin ehdokkuutta toivoneita henkilöitä. Itse kampanjan organisaatiossa he eivät ole olleet mukana.

- On todettu, että heidän keräämät kannattajakortit kelpaavat aivan yhtä hyvin kuin entisten kommunistien, keskustalaisten, perussuomalaisten tai itsenäisyyspuoluelaisten kortit, Väyrynen totesi.

Hän ei usko, että keskenään erilaiset äänestäjät ajaisivat toisiaan pois.

- Suomi ensin -liikkeessä on ollut mukana niitä henkilöitä, jotka ovat keränneet kortteja ja me olemme ilmoittaneet, että meillä kaikki kortit ovat tervetulleita. Emme ole sitoutuneet mihinkään poliittisesti. On hyvä, että kannatusta tulee hyvin erilaisilta ihmisiltä. Onhan meillä kannatusta myös sitten ihan äärivasemmalta ja hyvinkin näkyviä henkilöitä, Väyrynen sanoi.

Paluu Suomen politiikkaan

Presidentinvaalien ensimmäinen kierros järjestetään 28. tammikuuta. Väyrynen uskoo, että gallup-lukujen pohjalta laadituista arvioista huolimatta vaalit etenevät myös toiselle kierrokselle. Ja siellä hän haluaa olla mukana.

- Se (toinen kierros) tulee aivan varmasti. Eiväthän nämä gallup-luvut ole mikään ennuste vaaleja ajatellen. On ymmärrettävää, kun Suomi vietti 100-vuotisitsenäisyysjuhlaa ja käytännössä tasavallan presidentti oli kaikessa julkisuudessa esillä, niin se nosti hänen kannatustaan. Muu valtiollinen johtohan oli sivussa, Väyrynen totesi.

Väyrynen on presidenttiehdokkaana neljättä kertaa. Aiemmin hän on ollut ehdokkaana vuosien 1988, 1994 ja 2012 vaaleissa. Viime vaaleissa hän sijoittui kolmanneksi.

Tällä kertaa Väyrynen arvelee ihmisten alkaneen " ymmärtää, että ensimmäisellä kierroksella täytyisi varmistaa se, että toisella kierroksella on vaihtoehto " . Myös ehdokas itse kokee kypsyneensä, viisastuneensa ja keränneensä entistä enemmän kokemusta. Poliittinen linja ei ole kuitenkaan muuttunut mihinkään.

- Olen lähes 50 vuotta ollut mukana ja linja on pysynyt koko ajan samana. Mutta voi olla, että on tullut enemmän viisautta sen suhteen, miten toimii. Esimerkiksi siinä, ettei nyt tarvitse kaikkiin asioihin ottaa kantaa ja voi ehkä ottaa joihinkin asioihin kantaa vähän lievemmin kuin aikaisemmin.

Kävi vaaleissa miten tahansa, edessä on paluu Suomen politiikkaan. Väyrynen on jo ennakkoon ilmoittanut, että elleivät presidentinlinnan ovet aukea, hän palaa eduskuntaan. Käytännössä paluu tulee tapahtumaan kevättalvella 2018.

- Jos en tule valituksi tasavallan presidentiksi, keskityn eduskuntavaaleihin ja sitten pyritään eduskunnan kautta muuttamaan Suomen suunta, Väyrynen kertoi.

Juttua muokattu 13.12.2017 kello 14.27 korjaamalla virhe sitaatissa: sana " keräävät " muutettu muotoon " kelpaavat "